Дус-Дагныӊ ниити билиг ортумак школазыныӊ тыва дыл болгаш чогаал башкызы Донгак Уран Ыспан-ооловнаныӊ тыва дылга ажыглаар «Диктантылар болгаш эдертиглер бѳлүү» деп брошюразынга үнелел.

 Донгак У.Ы. башкыныӊ школаныӊ «С.А.Сарыг-оол аттыг школа музейин таварты ѳѳредилге-кижизидилге» деп шенелде шѳлүнге бот-тускайлаӊ чогаадыкчы ажылдарны кылып чорудуп турары онзагай. Школада тыва дыл болгаш чогаалдыӊ кол башкылаашкынын чорудуп турар болгаш, тыва дыл кичээлдеринге тус черниӊ чогаалчыларыныӊ чогаалдарындан сѳзүглелдерни тургузуп, 5-9 класстарныӊ ѳѳреникчилериниӊ билиг хыналдазынга ажыглап болур «Диктантылар болгаш эдертиглер бѳлүү» деп чыынды-биле таныштывыс. Ук чижек брошюра-чыындыда чер-чурттуӊ С.А.Сарыг-оол, Николай Куулар, Тюлюш Кызыл-оол, Эдуард Донгак чогаалчыларныӊ проза чогаалдарындан ѳѳреникчилерниӊ назы-харынга дүүшкек болгаш билиг-мергежилдеринге таарышкак сѳзүглелдерни шилээн база грамматиктиг онаалгаларны чогаадып кылган: тыва дылга бир бѳлүк улуг темаларны эрткен соонда чорудар хыналда онаалгаларны программага дүүштүр, ѳѳреникчилерниӊ бот-ажылдарыныӊ хевирлерин янзы-бүрү кылдыр тургусканы онзагай-дыр. Грамматиктиг онаалгаларлыг хыналда ажылдар уругларга боданыр арганы берип, угаан-бодалын сайзырадып, эрткен материал талазы-биле ѳѳреникчилерниӊ билииниӊ деӊнелин илередип алырыныӊ чугула аргазы болуп турар.

 Башкы бүрүзү мындыг хевирлиг хыналда ажылдар чыындыларын боттарыныӊ чогаадыкчы арга-дуржулгазы-биле тургузуп, ажылынга ажыглап болур дээрзин үнеледивис. Тус черниӊ чогаалчыларыныӊ чогаалдарындан алган сѳзүглелдер уругларга утказы чоок, таныш болур база номчулгаже идепкейжидеринге арга болур.

 Ынчангаш Донгак У.Ы. башкыныӊ брошюразын деткип, ооӊ кылдынган шынарын, утказын эки деп үнелеп тур бис.

Үнелелди берген: Дус-Дагныӊ ниити ортумак билиг школазында тыва дыл, тыва чогаал, тѳѳгү башкыларыныӊ методиктиг каттыжыышкыныныӊ удуртукчузу дээди категорияныӊ башкызы Седен-оол С.О..

12.10.2015 чыл